Predkladacia správa

Návrh zákona, ktorým sa mení a dopĺňa zákon č. 564/1991 Zb. o obecnej polícii            v znení neskorších predpisov sa predkladá na základe Plánu legislatívnych úloh vlády Slovenskej republiky na rok 2002. 

Potreba predloženia novely zákona o obecnej polícii vyplynula z odporúčaní Európskej komisie. 

Cieľom predkladaného návrhu zákona je na základe odporúčaní Európskej komisie upraviť v zákone Slovenskej národnej rady č. 564/1991 Zb. o obecnej polícií v znení neskorších predpisov oblasť dohľadu štátu na činnosťou obecných polícií, jednotné označenie príslušníkov obecnej polície a motorových vozidiel obecnej polície, zabezpečenie jednotnej odbornej prípravy a skúšok odbornej spôsobilosti príslušníkov obecnej polície v školách Ministerstva vnútra Slovenskej republiky a bližšie upraviť spoluprácu obecných polícií              s Policajným zborom.

Predkladaný návrh zákona bude mať dopad na rozpočty obcí v súvislosti                        so  zabezpečením jednotného označenia príslušníkov obecnej polície a ich motorových vozidiel a s odbornou prípravou príslušníkov obecnej polície v stredných odborných školách Policajného zboru. Zvýšené náklady Policajného zboru súvisiace so zabezpečením odbornej prípravy príslušníkov obecnej polície budú zahrnuté do rozpočtovej kapitoly ministerstva vnútra v návrhu rozpočtu na rok 2004. 

Návrh zákona bol prerokovaný 11. februára 2003 v Legislatívnej rade vlády Slovenskej republiky a 4. marca 2003 bol prerokovaný aj v Rade vlády pre verejnú správu. Návrh je upravený v intenciách pripomienok poradných orgánov. 

Vzhľadom na povahu materiálu nie je potrebné jeho prerokovanie v Rade hospodárskej a sociálnej dohody.